En toe slaan die Christene die pastoor! | Maroela Media
En toe slaan die Christene die pastoor!
9 Julie 2014
Die 7de Laan-akteur Ben Kruger en TJ Maré van Nelspruit Community Forum (NCF) as die boemelaar
Jesus het gesê, ek was honger, en julle het my iets gegee om te eet; ek was dors, en julle het my iets gegee om te drink; ek was 'n vreemdeling, en julle het my gehuisves; ek was sonder klere, en julle het vir my klere gegee; siek, in die tronk . . . vir sover julle dit aan een van die geringstes gedoen het, het julle dit aan my gedoen.
Dinge het amper lelik skeef geloop toe Pastoor TJ Marais en akteur Ben Kruger iets hiervan by 'n partytjie van Innibos probeer uitbeeld het. Die pastoor het hom as boemelaar vermom en is onder andere deur van die gaste met die vuis geslaan.
Van die ooggetuies meen dat dit nie die feit was dat hy soos 'n boemelaar gelyk het wat hulle ontstel het nie, maar dat hy hom begin help het aan van die mense se wyn (dit sou my ook ontstel het – afhangende natuurlik van hoeveel wyn daar was).
Die hele storie het toe uiteindelik goed uitgewerk na die gaskunstenaar hom met 'n koek gegooi het, en "die bruin verhoog-grimering waarmee Marais homself vermom, begin afkom het". Mense het tot hulle groot verligting ontdek dat die boemelaar toe al die tyd 'n gewone blanke pastoor is – en die ander ou 'n net 'n akteur in 7de Laan. Die wyndrinkery uit ander se glase was toe al die tyd deel van die boemelaar-act.
Die Nelspruit-gemeenskapsforum het uitstekende blootstelling gekry (daar was selfs 'n artikel in Sondag se Rapport), mense het skenkings gemaak aan die pastoor se projek – selfs van die vuisslaners – en die haweloses het lekker geëet aan al die kos wat oorgebly het na die partytjie. En om alles te kroon is 'n klompie mense gedwing tot ernstige introspeksie – 'n mens slaan nie sommer net 'n boemelaar nie, al drink hy jou wyn!
Daar is 'n paar verskille tussen die pastoor se vermomming as boemelaar en wat Jesus in Matt 25:31-46 gesê en self gedemonstreer het (Jesus het byvoorbeeld die wyn méér gemaak, nie minder nie).
Daar is ook ooreenkomste: Mense het Jesus ook op sy baadjie getrakseer, hy is ook verkeerdelik geoordeel op sy voorkoms. Die godsdienstige leiers (Fariseërs, priesterhoofde . . .) sou verkies dat God eerder in 'n boek of 'n tempel of 'n tradisie bly, as om in die vermomming van 'n gewone mens tussen hulle rond te loop. Mense het Jesus ook in 'n stadium "'n vraat en 'n wynsuiper" genoem (Matt 11:19).
Of die boemelaar-pastoor hom nou aan die wyn gehelp het of nie, die feit is: mense, ook kerkmense, behandel 'n pastoor of 'n akteur (selfs 'n akteur uit 7de Laan) oor die algemeen met meer respek as 'n boemelaar.
Iemand het eenkeer gesê ons moet die straatveër in die oggend groet asof hy/sy Bill Gates is. Jesus het dit veel verder gevat. Hy het gesê God kom na ons toe, nie deur die beste van die armes nie, maar deur die GERINGSTES! Let's face it, almal wil daai arm outjie wat goed lyk en mooi in skakel help, maar die geringstes van hulle…
Die hele petalje wys ook dat mense eerder praat oor armoede, en selfs geld insamel vir armes, as om te kuier met hulle.
Shane Claiborne het gesê: "The problem is not that we don't care about the poor, the problem is that we don't know the poor."
Beeldmateriaal van die voorval is deur Laevelder op YouTube gelaai:
Redakteursbrief: Skop jy al jou skoene uit?
Die "ou Suid-Afrika" en Afrikaans
Hoop is die anker van ons siel
Is dit nie steel as iemand iets wat aan 'n ander persoon behoort vat nie?
Jaco, goed geskryf en mooi gestel en sekerlik is baie van dit waar – veral jou tweede laaste paragraaf. Sommer net terloops wil ek darem net sê, hoewel ek nou glad nie aggresief van aard of slanerig van aard is nie, sou ek hoegenaamd nie daarvan hou as 'n vreemdeling – of hy/sy nou boemelaar, mediese dr, hoof van die kerk, staatspresident of wie ookal is, uit my glas drink nie! Nee wat ga, as kind is mens geleer jy hap nie ander se broodjie of drink uit sy glas/bottel mens kan maklik so siektes oordra, dis bloot onhigiënies! So… Lees meer »
En WIE se die ouens wat die dominee geneuk het is christene? Omdat hy wit is en Afrikaans praat beteken nie noodwendig hy is 'n christen nie, of is ek nou verkeerd?
My eerste gedagte as so iets met my sou gebeur is om my drankie te gee… 'n Groot deernis sal by my opwel en ek sal opstaan en hom selfs iets te ete aan te bied. Elke persoon reageer anders en voel ook moontlik dat hul status geraak word deur met iemand op 'n laer vlak praat. In God se oe is ons almal sy kinders…. Wat ons met ons lewe doen is wat belangrik is. Die dominee wou iets bewys maar in die werklike lewe het 'n boemelaar ook 'n hart met 'n seer wat diep weggebere is en… Lees meer »
Pastoor . vir n ou geldjie inbring oor n naweek is dit seker nie n slegte een nie , dit kon net nog beter wees as jy meer Schuster ingesit het . Ek moet by se dat jou akteur sou sleg daarvan afgekom het as julle dit probeer het by n RUGBY byeenkoms van een of ander aard .Die manne by die tafel was eintlik nog stadig , voordat ek n Christen geword het sou ek n man lankal uitgehelp het as hy dit sou waag om aan my dop te vat . Pastoor ,Wat van probeer…. " n Sekere… Lees meer »